CELEX: 32018D0696
Language: lv
Date: 2018-05-04 00:00:00
Title: Komisijas Īstenošanas lēmums (ES) 2018/696 (2018. gada 4. maijs), ar ko atbilstoši Eiropas Parlamenta un Padomes Regulas (ES) Nr. 528/2012 55. panta 1. punktam tiek pagarināts Francijas par starptautiskajām klimata sarunām atbildīgās Vides, enerģētikas un jūras ministrijas pasākums, kurš atļauj piedāvāt tirgū un lietot biocīdu Phéro-Ball Pin (izziņots ar dokumenta numuru C(2018) 2643)

8.5.2018   
            
            
               LV
            
            
               Eiropas Savienības Oficiālais Vēstnesis
            
            
               L 117/21
            
         KOMISIJAS ĪSTENOŠANAS LĒMUMS (ES) 2018/696
   (2018. gada 4. maijs),
   ar ko atbilstoši Eiropas Parlamenta un Padomes Regulas (ES) Nr. 528/2012 55. panta 1. punktam tiek pagarināts Francijas par starptautiskajām klimata sarunām atbildīgās Vides, enerģētikas un jūras ministrijas pasākums, kurš atļauj piedāvāt tirgū un lietot biocīdu Phéro-Ball Pin
   
   
      
         (izziņots ar dokumenta numuru C(2018) 2643)
      
   
   (Autentisks ir tikai teksts franču valodā)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 55. panta 1. punkta trešo daļu,
   tā kā:
   
               (1)
            
            
               2017. gada 28. aprīlī Francijas Vides, enerģētikas un jūras ministrija, kas atbild par starptautiskajām klimata sarunām (šeit turpmāk “kompetentā iestāde”), atbilstoši Regulas (ES) Nr. 528/2012 55. panta 1. punkta pirmajai daļai pieņēma lēmumu līdz 2017. gada 24. oktobrim atļaut Francijas teritorijā piedāvāt tirgū un lietot biocīdu Phéro-Ball Pin, lai apkarotu vērpējus Thaumetopoea pityocampa (“pasākums”). Kompetentā iestāde atbilstoši minētās regulas 55. panta 1. punkta otrajai daļai par šo pasākumu un tā pamatojumu nekavējoties informēja Komisiju un pārējo dalībvalstu kompetentās iestādes.
            
         
               (2)
            
            
               Kā informēja kompetentā iestāde, šis pasākums bija vajadzīgs, lai aizsargātu sabiedrības un dzīvnieku veselību, jo vērpēji Thaumetopoea pityocampa cilvēkam un dzīvniekiem var radīt smagus veselības traucējumus. Dzelošie matiņi, kas vērpējiem Thaumetopoea pityocampa izkrīt, izraisa dermatīta paveidu, dēvētu par erukismu, kura simptomi var būt ādas, acu, elpošanas sistēmas reakcijas un alerģiskas reakcijas. Alerģiskās reakcijas dažkārt ir smagas un var pat izraisīt anafilaktisko šoku. Pēc kompetentās iestādes aplēsēm, vērpēji Thaumetopoea pityocampa periodiski izplatās 67 % Francijas komūnu. Šī iestāde arī lēš, ka vērpēji Thaumetopoea pityocampa katru gadu izraisa erukismu vairākiem simtiem cilvēku.
            
         
               (3)
            
            
               
                  Phéro-Ball Pin satur feromonu (Z)-13-heksadecēn-11-in-1-ilacetātu (CAS Nr. 78617-58-0), kas ir aktīvā viela, kuru paredzēts izmantot 19. produkta veida biocīdos par atraktantu, kas definēts Regulas (ES) Nr. 528/2012 V pielikumā. (Z)-13-heksadecēn-11-in-1-ilacetāts ir jauna aktīvā viela, tāpēc tā vispirms ir jāapstiprina, un tikai tad to saturošus biocīdus var atļaut valsts vai Savienības līmenī. Minētās aktīvās vielas apstiprināšanas pieteikums ir iesniegts saskaņā ar Regulas (ES) Nr. 528/2012 7. pantu un pašreiz tiek novērtēts.
            
         
               (4)
            
            
               2017. gada 26. decembrī Komisija no Francijas iestādēm saņēma pamatotu pieprasījumu saskaņā ar Regulas (ES) Nr. 528/2012 55. panta 1. punkta trešo daļu pasākumu pagarināt. Pamatotais pieprasījums tika iesniegts aiz bažām, ka vērpēji Thaumetopoea pityocampa varētu apdraudēt cilvēka un dzīvnieku veselību, ņemot vērā gan to ietekmi uz cilvēka un dzīvnieku veselību, dažreiz ar smagām sekām, gan arī aplēsto skarto iedzīvotāju skaitu. Francijā pieejamās vērpēju Thaumetopoea pityocampa apkarošanas alternatīvas (mehāniskas apkarošanas metodes, proti, perēkļu iznīcināšana manuāli vai mehāniska izķeršana, ķīmiskas apkarošanas metodes un bioloģiskas apkarošanas metodes, proti, zīlīšu būru masveidīga izlikšana), pēc Francijas iestāžu informācijas, nav pietiekami efektīvas, lai Francijā tiktu galā ar ļoti lielām vērpēju Thaumetopoea pityocampa populācijām. Turklāt neviena no šīm alternatīvām nav piemērota tam, lai apstrādātu tādas zonas kā pilsētu parki vai meži un reģiona un vietējo pašvaldību pārziņā esošās kokaugiem klātās platības. Tāpēc Francijas iestādes uzskata, ka biocīds Phéro-Ball Pin joprojām ir vajadzīgs, lai apkarotu minētos vērpējus un ierobežotu to radīto veselības apdraudējumu cilvēkam un dzīvniekiem.
            
         
               (5)
            
            
               Pienācīgi neapkaroti, vērpēji Thaumetopoea pityocampa var apdraudēt cilvēka un dzīvnieku veselību, turklāt šo apdraudējumu nevar ierobežot ar citām metodēm, kā vien ar biocīdiem, tāpēc ir lietderīgi ar konkrētiem nosacījumiem atļaut Francijas iestādēm pagarināt pasākumu uz laiku, kas nepārsniedz 550 dienas, sākot ar nākamo dienu pēc tā sākotnējā 180 dienu perioda beigām, kurš bija atļauts ar Francijas 2017. gada 28. aprīļa lēmumu.
            
         
               (6)
            
            
               Šajā lēmumā paredzētie pasākumi ir saskaņā ar Biocīdu pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   Francija drīkst vēlākais līdz 2019. gada 28. aprīlim pagarināt pasākumu, kas atļauj piedāvāt tirgū un lietot biocīdu Phéro-Ball Pin vērpēju Thaumetopoea pityocampa apkarošanai, ja vien tā nodrošina, ka šo līdzekli lieto tikai sertificēti lietotāji un lietošana notiek kompetentās iestādes uzraudzībā.
   2. pants
   Šis lēmums ir adresēts Francijas Republikai.
   
      Briselē, 2018. gada 4. maijā
      
         
            Komisijas vārdā –
         
         
            Komisijas loceklis
         
         Vytenis ANDRIUKAITIS
      
   
   
      (1)  OV L 167, 27.6.2012., 1. lpp.